DAAI NAAKTE BOLIP | BILTONG & POT- ROAST
April 25, 2017 by Biltong & Pot-roast
Tydens die tweede helfte van my dienspligtyd het die meeste van ons snorre gegroei – droopies, maar dit mag nie verby die mondhoeke gekom het nie. Eers nadat ons uitgeklaar het, kon ons regte droopies langs die mondhoeke laat afloop het. Dit moes die een of ander akteur gewees het wat die hele ding begin het, die droopy ding, dié kan ek nou nie meer onthou nie.
Oor die jare heen was daar manne waaraan ek gewoond geraak het met hulle snorre. Ook manne van die silwerdoek. Manne soos Tom Selleck en een van my gunstelinge, Sam Elloit.
Talle van my vriende het oor die jare heen van die hare op die bolip ontslae geraak; ander het halsstarrig daaraan geklou. Wat mý egter huiwerig gelaat het om die skoongesigvoorkoms aan te neem, was toe ek bogenoemde twee akteurs sonder hulle snorre gesien het. Ja, ek weet sommige mans se harige voorkoms slaan jou tussen die oë soos ‘n enorme spinnerak waarin jy vasloop. Maar dan is daar manne soos Tom en Sam wat gebore is vir ‘n snor. Sonder daai bykomstigheid wil-wil die snawel van papegaai voor my opdoem. En dis vir daardie een waarvoor ek bang was – ek wou darem nou nie lyk of ek ‘n snawel het nie.
Maar, die afgelope week toe besef ek mos dat hier niemand is wat my lank genoeg ken om enige verskil dadelik agter te kom nie. En daar waai die snor toe. Vir die eerste keer in veertig jaar.
Vriende wat daarvan te hore gekom het, wil ‘n foto sien. Maar ek skrik self nog wanneer ek skielik voor ‘n spieël te staan kom. Glo my, die mensdom is nog nie gereed daarvoor dat my gesig die kubergange ingestuur word nie.
Kyk, niemand het my nog ooit aanmoedig om myself as manlike model beskikbaar te stel nie. Met goeie rede ook. Maar, nadese gaan my foto gebruik word om kinders bang te maak. Soos daai video’s op Youtube waar jy nog so lekker intens kyk en dan skielik doem ‘n afskuwelike gesig voor jou op wat kinders gillend van stoele laat afval en by deure uit laat skarrel.
← ROBIN HOOD SE SLAAPPLEK
MUSIEK BRING ONTHOU, SOOS DIE DAG IN 1964 →
10 thoughts on “DAAI NAAKTE BOLIP”
Alice Hendriks says:	 April 25, 2017 at 10:53 pm
Ek wag in spanning om die ontblote bolip te sien! Die borshare is seker darem nog intakt.
Biltong & Pot-roast says:	 April 26, 2017 at 3:54 pm
Jy sal maar moet kom kuier. En ja, deur die genaaaade darem weer teruggegroei nadat daai vriendelike verpleegstertjies dit oujaarsdagaand moes afskeer.
Toortsie says:	 April 26, 2017 at 7:21 am
Dis maar net omdat dit vreemd voel. My broer het baard gehad. Een dag ry ek by hom verby en dink dié man lyk bekend. Die rede? Hy het sy baard afgeskeer en ek het nie geweet dis hy nie!
Biltong & Pot-roast says:	 April 26, 2017 at 3:56 pm
By sommige manne kom mens nie eers agter dat die snor gewaai het nie. Maar ander ondergaan ‘n gedaanteverwisseling.
Toortsie says:	 April 26, 2017 at 4:30 pm
Dit hang seker af van die snorrrr! 😁
ekmyselff says:	 April 26, 2017 at 1:56 pm
VEERTIG jaar…. tjo!
Biltong & Pot-roast says:	 April 26, 2017 at 3:47 pm
Oeeee… nou moet jy verduidelik. OK, jy’t my uitgevang. Dis nie veertig jaar nie, maar presies 41 jaar. Hierdie bolip van my het die afgelope week vir die eerste keer sedert 1976 son gesien. (Dalk het die foto van my in my rugbyklere jou van spoor af gegooi. Daar was ek 12 of 13. Op die ander foto is daai snor darem al so 7 jaar oud).
Biltong & Pot-roast says:	 April 26, 2017 at 4:37 pm
Ek kyk nou op die rekenaarskerm (en nie op my selfoon nie) en sien nou eers dat dat dit ‘n uitoepteken na “tjo” is en nie die letter L nie. Amper gedog jy dink ek praat tjol Ha-ha-ha!!
kanjyonthou says:	 April 28, 2017 at 11:23 am
Was dit nie Burt Reynolds wat die droopy gewild gemaak het nie?
Biltong & Pot-roast says:	 April 28, 2017 at 11:36 am
Dis nie onmoontlik nie. Dit was ook die tyd van die Spaghetti -westerns en baie van daai ouens het sulke droopies gehad. En natuurlik die hippie- en “biker”-flieks, soos Easy Rider waar die ouens ook sulke snorre gehad het.